Up-479/04
Natisni
Opravilna št.:
Up-479/04
Datum odločitve:
4. 5. 2005
ECLI:
ECLI:SI:USRS:2005:Up.479.04
Akt:
Ustavna pritožba A. A. zoper sklep Višjega sodišča v Kopru št. I Cp 553/2003 z dne 2. 3. 2004 v zvezi s sklepom Okrajnega sodišča v Kopru št. P 452/2002 z dne 15. 4. 2003
Izrek:
Ustavna pritožba A. A. zoper sklep Višjega sodišča v Kopru št. I Cp 553/2003 z dne 2. 3. 2004 v zvezi s sklepom Okrajnega sodišča v Kopru št. P 452/2002 z dne 15. 4. 2003 se zavrže.
Evidenčni stavek:
Ustavni pritožnik ni izkazal pravnega interesa za vložitev ustavne pritožbe, saj se z morebitno zanj ugodno odločitvijo Ustavnega sodišča njegov pravni položaj ne bi izboljšal. Zato je Ustavno sodišče ustavno pritožbo zavrglo.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
Pravna podlaga:
Člen 50.1, 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
7. 7. 2004
Vrsta odločitve:
sklep
Vrsta rešitve:
zavrženje
Dokument:
US24575
Up-479/04-5
4. 5. 2005
SKLEP
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 12. aprila 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Višjega sodišča v Kopru št. I Cp 553/2003 z dne 2. 3. 2004 v zvezi s sklepom Okrajnega sodišča v Kopru št. P 452/2002 z dne 15. 4. 2003 se zavrže.
Obrazložitev
1. Višje sodišče je z izpodbijanim sklepom zavrnilo pritožbo pritožnika zoper sklep Okrajnega sodišča, s katerim je to zavrglo njegovo tožbo, ker ne gre za spor, ki bi spadal v sodno pristojnost. Pritožnik je s tožbo zahteval razveljavitev sklepa disciplinske komisije Lovske družine V. z dne 21. 12. 2001, s katerim je bil pritožniku izrečen disciplinski ukrep prepovedi lova za prve tri lovne dni na malo divjad v letu 2002.
2. Pritožnik se ne strinja s stališčem sodišč, da je sodno varstvo po 59. členu Zakonu o varstvu, gojitvi in lovu divjadi ter o upravljanju lovišč (Uradni list SRS, št. 25/76 in 29/86 – v nadaljevanju ZVGLD) zagotovljeno osebi samo v primeru zavrnitve sprejema v članstvo oziroma v primeru izključitve iz članstva lovske družine in da zakon ne predvideva sodnega varstva za presojo disciplinskega ukrepa prepovedi lova za določeno dobo. Pritožnik navaja, da je uveljavljal sodno varstvo, ker mu je bilo uveljavljanje pravic v disciplinskem postopku onemogočeno. V disciplinskem postopku naj bi mu bili kršeni pravici do pravnega sredstva (ker tožena stranka pritožbe zoper izrečen disciplinski ukrep ni obravnavala) in pravica do poštene obravnave. Meni, da bi moralo sodišče o tožbi vsebinsko odločati in s tem smiselno zatrjuje kršitev pravice do sodnega varstva (prvi odstavek 23. člena Ustave).
3. Vsakdo, ki zahteva sodno varstvo svojih pravic in pravnih interesov, mora izkazati pravni interes: kot verjetno mora izkazati, da bo ugoditev njegovi zahtevi pomenilo zanj določeno korist, ki je brez tega ne more doseči. Pravni interes mora biti izkazan tudi za vložitev ustavne pritožbe. Na obstoj pravnega interesa  mora Ustavno sodišče paziti po uradni dolžnosti ves čas postopka. Iz navedb v ustavni pritožbi izhaja, da je tožena stranka pritožniku izrekla disciplinski ukrep prepovedi lova za prve tri lovne dni na malo divjad v letu 2002. Navedeni disciplinski ukrep je torej že prenehal. To pomeni, da se pravni položaj ustavnega pritožnika ne bi v ničemer izboljšal, tudi če bi Ustavno sodišče razveljavilo izpodbijani odločbi sodišč, če bi se izkazalo, da so z njima kršene človekove pravice. Ker pritožnik drugih okoliščin, ki bi utemeljevale njegov pravni interes, ni izkazal, je Ustavno sodišče njegovo ustavno pritožbo zavrglo.
4. Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena Zakona o Ustavnem sodišču (v nadaljevanju ZUstS) in prve alineje tretjega odstavka 46. člena Poslovnika Ustavnega sodišča  (Uradni list RS, št. 93/03 in 98/03 – popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger